62024TC0589
KONKLUŻJONIJIET TAL-AVUKATA ĠENERALI
BRKAN
ippreżentati fis‑26 ta’ Novembru 2025 (
1
)
Kawża T‑589/240
A-GmbH
vs
Hauptzollamt C
(talba għal deċiżjoni preliminari mressqa mill-Bundesfinanzhof (il-Qorti Federali tal-Finanzi, il-Ġermanja))
“Rinviju għal deċiżjoni preliminari – Unjoni doganali – Kodiċi doganali – Regolamenti (KEE) Nru 2913/92 u (UE) Nru 952/2013 – Proċedura tal-ipproċessar passiv – Eżenzjoni parzjali mid-dazju fuq l-importazzjoni – Tqegħid għall-esportazzjoni f’uffiċċju doganali mhux indikat fl-awtorizzazzjoni u li jinsab fi Stat Membru differenti minn dak li ta l-imsemmija awtorizzazzjoni – Żejt tal-karawett mhux maħdum”
Introduzzjoni
1.
Fil-kuntest tad-diviżjoni internazzjonali tax-xogħol, għal raġunijiet ta’ natura ekonomika jew teknika, diversi impriżi tal-Unjoni jirrikorru għall-ipproċessar passiv, jiġifieri l-esportazzjoni ta’ merkanzija barra mill-Unjoni Ewropea għall-importazzjoni mill-ġdid tagħha wara l-ipproċessar, il-ħidma jew it-tiswija tagħha (
2
).
2.
Id-dispożizzjonijiet tal-Kodiċi Doganali tal-Komunità (
3
) (iktar ’il quddiem il-“KDK”) u tal-Kodiċi Doganali tal-Unjoni (
4
) (iktar ’il quddiem il-“KDU”) dwar il-proċedura tal-ipproċessar passiv huma intiżi li jevitaw l-impożizzjoni doganali fuq il-merkanzija tal-Unjoni esportata għall-finijiet ta’ pproċessar (
5
) fil-mument tal-importazzjoni mill-ġdid fit-territorju tal-Unjon (
6
). B’hekk, skont l-Artikolu 145(1) tal-KDK u l-Artikolu 259(1) tal-KDU, il-prodotti kumpensatorji/ipproċessati (
7
) huma rrilaxxati għal ċirkulazzjoni libera b’eżenzjoni totali jew parzjali mid-dazji fuq l-importazzjoni.
3.
Din it-talba għal deċiżjoni preliminari mressqa mill-Bundesfinanzhof (il-Qorti Federali tal-Finanzi, il-Ġermanja), li hija l-qorti tar-rinviju, li tirrigwarda l-interpretazzjoni tad-dispożizzjonijiet tal-KDK u tar-Regolament ta’ implementazzjoni tiegħu (
8
) (iktar ’il quddiem ir-“RIKDK” u, meħuda flimkien mal-KDK, il-“leġiżlazzjoni doganali l-antika”) kif ukoll dawk tal-KDU, tar-Regolament Delegat li jissupplimentah (
9
) (iktar ’il quddiem ir-“RDKDU”) u tar-Regolament ta’ Implimentazzjoni li jistabbilixxi l-modalitajiet għall-applikazzjoni tiegħu (
10
) (iktar ’il quddiem ir-“RIKDU” u flimkien mal-KDU u r-RDKDU, il-“leġiżlazzjoni doganali l-ġdida”), dwar l-implimentazzjoni tal-proċedura tal-ipproċessar passiv.
4.
Din it-talba ġiet ippreżentata fil-kuntest ta’ kawża bejn il-kumpannija Ġermaniża A-GmbH (iktar ’il quddiem “ir-rikorrenti fil-kawża prinċipali”) u l-Hauptzollamt C (l-Uffiċċju Doganali Prinċipali ta’ C, iktar ’il quddiem l-“UDP”). Din it-tilwima tirrigwarda l-użu, mir-rikorrenti fil-kawża prinċipali, ta’ awtorizzazzjoni ta’ pproċessar passiv mogħtija fl‑1 ta’ Diċembru 2014 mill-UDP għat-tqegħid taħt il-proċedura tal-ipproċessar passiv ta’ merkanzija tal-Unjoni f’uffiċċju li jinsab fil-Pajjiżi l-Baxxi mhux indikat fl-imsemmija awtorizzazzjoni.
Il-kuntest ġuridiku
5.
Huma rilevanti fil-kuntest ta’ din il-kawża, b’mod partikolari l-Artikoli 84, 85, 87, 145 u l-Artikolu 150(2) tal-KDK, l-Artikoli 500 u 501 tar-RIKDK, l-Artikoli 77, l-Artikolu 86(6), l-Artikolu 211(1) u l-Artikolu 259 tal-KDU, l-Artikolu 254 tar-RDKDU kif ukoll l-Artikolu 261(1)(c) tar-RIKDU.
Il-kawża prinċipali u d-domandi preliminari
6.
Fl‑1 ta’ Diċembru 2014, l-UDP ta lir-rikorrenti fil-kawża prinċipali awtorizzazzjoni għall-ipproċessar passiv għall-produzzjoni, mingħand kumpannija stabbilita fl-Isvizzera, ta’ żejt tal-karawett bħala prodott kumpensatorju/ipproċessat li jirriżulta minn operazzjonijiet ta’ pproċessar. Il-merkanzija għal esportazzjoni temporanja kienet żejt tal-karawett mhux irraffinat.
7.
Fl-awtorizzazzjoni maħruġa mill-UDP, żewġ uffiċċji doganali fil-Ġermanja (l-uffiċċju doganali W u l-uffiċċju doganali Z) ġew indikati għat-tqegħid tal-merkanzija temporanjament esportata. It-tmiem tal-proċedura doganali, min-naħa tiegħu, kien possibbli fi kwalunkwe uffiċċju doganali Ġermaniż. L-UDP kellu l-kwalità ta’ uffiċċju doganali ta’ kontroll.
8.
Bejn Ġunju 2015 u Settembru 2017, ir-rikorrenti akkwistat fil-Pajjiżi l-Baxxi żejt tal-karawett mhux irraffinat f’ċirkulazzjoni libera. Din il-merkanzija tal-Unjoni ġiet iddikjarata, f’uffiċċju doganali fil-Pajjiżi l-Baxxi, (Nl000xxx), għall-esportazzjoni diretta lejn l-Isvizzera b’indikazzjoni tal-kodiċi ta’ proċedura doganali 1000 (esportazzjoni definittiva mingħajr proċedura preċedenti). Wara l-operazzjonijiet ta’ pproċessar/fl-Isvizzera, bejn id‑29 ta’ Ġunju 2015 u l‑11 ta’ Settembru 2017, ir-rikorrenti fil-kawża prinċipali qiegħdet il-prodott ipproċessat fl-Isvizzera taħt il-proċedura tar-rilaxx għal ċirkulazzjoni libera fl-Unjoni bil-kodiċi ta’ proċedura doganali 4000 (rilaxx għall-konsum b’rilaxx għal ċirkulazzjoni libera mingħajr proċedura preċedenti). Għall-valur doganali, ir-rikorrenti fil-kawża prinċipali kienet indikat l-ispiża tal-operazzjonijiet ta’ pproċessar mwettqa fl-Isvizzera u mhux il-valur taż-żejt tal-karawett ipproċessat importat.
9.
Il-UDP emenda l-awtorizzazzjoni ta’ pproċessar passiv mogħtija fl‑1 ta’ Diċembru 2014 billi żied, b’effett mis‑16 ta’ Marzu 2018, l-uffiċċju doganali tal-Pajjiżi l-Baxxi (NL000xxx) bħala l-uffiċċju tat-dħul tal-merkanzija għal esportazzjoni temporanja taħt il-proċedura tal-ipproċessar passiv.
10.
Fil‑25 ta’ Lulju 2018, l-UDP wettaq irkupru a posteriori tad-dazji doganali minħabba li r-rikorrenti fil-kawża prinċipali ma setgħetx tibbenefika mill-proċedura tal-ipproċessar passiv minħabba l-fatt li hija ma kinitx iddikjarat il-merkanzija tal-Unjoni taħt il-kodiċi tal-proċedura 2100 (esportazzjoni temporanja fil-kuntest ta’ proċedura ta’ pproċessar passiv mingħajr proċedura preċedenti) mal-uffiċċji doganali Ġermaniżi indikati fl-awtorizzazzjoni.
11.
Ir-rikorrenti fil-kawża prinċipali ressqet ilment kontra dan l-irkupru tad-dazji mill-UDP. Barra minn hekk, hija emendat, fl-uffiċċju doganali tal-Pajjiżi l-Baxxi, id-dikjarazzjonijiet doganali għall-esportazzjoni taż-żejt taċ-ċitru mhux maħdum sabiex tindika fl-imsemmija dikjarazzjonijiet mhux biss il-kodiċi ta’ proċedura doganali tal-ipproċessar passiv (il-kodiċi 2100 fil-kaxxa 37) iżda wkoll riferiment għall-awtorizzazzjoni ta’ pproċessar (fil-kaxxa 44). Permezz ta’ avviż ta’ ffissar tal‑5 ta’ Diċembru 2018, l-UPD naqqas l-ammont tad-dazji li kellhom jiġu rkuprati a posteriori u l-kumplament tal-ilment ġie miċħud.
12.
Il-Finanzgerticht (il-Qorti tal-Finanzi, il-Ġermanja), adita b’rikors ippreżentat mir-rikorrenti fil-kawża prinċipali, iddeċidiet li din tal-aħħar ma setgħetx timporta ż-żejt tal-karawett b’eżenzjoni parzjali mid-dazji fuq l-importazzjoni abbażi tal-Artikolu 145 tal-KDK minħabba li hija ma kinitx għamlet użu mill-awtorizzazzjoni li kienet ingħatatilha mill-UDP u ma kinitx qiegħdet il-merkanzija temporanjament esportata taħt il-proċedura tal-ipproċessar passiv.
13.
Fil-kuntest tar-rikors għal reviżjoni tagħha ppreżentat quddiem il-qorti tar-rinviju, ir-rikorrenti fil-kawża prinċipali ssostni, essenzjalment, li l-kwistjoni dwar jekk dikjarazzjoni hijiex ippreżentata quddiem uffiċċju doganali li ma għandux kompetenza fil-Ġermanja jew fil-Pajjiżi l-Baxxi hija irrilevanti, u dan iktar u iktar peress li l-UPD għandu mezzi oħra sabiex jiżgura l-osservanza tal-kundizzjonijiet ta’ identifikazzjoni tal-merkanzija.
14.
Il-Bundesfinanzhof (il-Qorti Federali tal-Finanzi) tqis li l-eżitu tar-rikors li hija adita bih jiddependi mill-interpretazzjoni tad-dispożizzjonijiet tal-leġiżlazzjoni doganali l-antika u dik ġdida. Għaldaqstant, hija ddeċidiet li tissospendi l-proċeduri quddiemha u li tagħmel id-domandi preliminari segwenti:
“(1)
Il-fatt li d-dikjarazzjoni doganali għall-merkanzija għal esportazzjoni temporanja ġiet aċċettata minn uffiċċju doganali li ma huwiex speċifikat bħala l-uffiċċju doganali tad-dħul għall-proċedura doganali fl-awtorizzazzjoni tal-ipproċessar passiv skont l-Artikolu 85 flimkien mal-ħames inċiż tal-Artikolu 84(1)(b) jew mal-Artikolu 211(1)(a) tal-KDU] jipprekludi eżenzjoni parzjali mid-dazji tal-importazzjoni insegwitu għall-ipproċessar passiv skont l-Artikolu 145(1) ta[l-KDK] jew l-Artikolu 259(1) ta[l-KDU]?
(2)
L-Artikolu 150(2) tal-[KDK] għandu jiġi interpretat fis-sens li din id-dispożizzjoni tapplika biss għall-obbligi eżistenti wara li l-merkanzija għal esportazzjoni temporanja tkun tqiegħdet taħt il-proċedura doganali ta’ pproċessar passiv, jew l-Artikolu 150(2) ta[l-KDK] diġà japplika għall-obbligi relatati mal-preżentazzjoni tad-dikjarazzjoni doganali għat-tqegħid tal-merkanzija għal esportazzjoni temporanja taħt il-proċedura ta’ pproċessar passiv?
(3)
L-Artikolu 86(6) tal-[KDU] għandu japplika mutatis mutandis jekk id-dejn doganali taħt l-Artikolu 77(1)(a) tal-[KDU] jkun sar permezz tar-rilaxx għal ċirkulazzjoni ħielsa ta’ prodotti kumpensatorji?”
15.
Fil-kuntest tal-proċedura quddiem il-Qorti tal-Ġustizzja, il-gvern Belġjan, il-Kummissjoni u r-rikorrenti fil-kawża prinċipali ppreżentaw osservazzjonijiet. Il-Kummissjoni u r-rikorrenti fil-kawża prinċipali pparteċipaw fis-seduta li nżammet fit‑8 ta’ Settembru 2025, li matulha huma wieġbu għall-mistoqsijiet bil-miktub u orali magħmula mill-Qorti Ġenerali.
Analiżi
Kunsiderazzjonijiet preliminari
16.
Il-proċedura doganali tal-ipproċessar passiv tippermetti lill-operaturi tal-Unjoni jesportaw temporanjament merkanzija tal-Unjoni lejn pajjiż terz sabiex jipproċessaw il-merkanzija u mbagħad jimportawha mill-ġdid fl-Unjoni b’eżenzjoni sħiħa jew parzjali mid-dazji fuq l-importazzjoni. Din il-proċedura doganali sseħħ f’diversi stadji. Fl-ewwel lok, l-użu ta’ din il-proċedura jeħtieġ il-ħruġ ta’ awtorizzazzjoni (
11
) li tispeċifika l-kundizzjonijiet li fihom din tista’ tintuża (
12
). Fit-tieni lok, il-merkanzija tal-Unjoni li għandha tkun suġġetta għal operazzjonijiet ta’ pproċessar f’pajjiż terz għandha titqiegħed għall-esportazzjoni temporanja taħt il-proċedura tal-ipproċessar passiv (
13
). Fit-tielet lok, il-merkanzija mqiegħda taħt il-proċedura tal-ipproċessar passiv hija s-suġġett ta’ operazzjonijiet ta’ pproċessar f’pajjiż terz. Fir-raba’ lok, wara dawn l-operazzjonijiet imwettqa fil-pajjiż terz, skont l-Artikolu 150(1) tal-KDK u l-Artikolu 259(1) tal-KDU, sabiex tibbenefika mill-eżenzjoni totali jew parzjali mid-dazji fuq l-importazzjoni, il-merkanzija għal esportazzjoni temporanja importata mill-ġdid fil-forma ta’ prodotti ipproċessati għandha titqiegħed taħt is-sistema ta’ ċirkulazzjoni libera.
17.
Fil-kawża prinċipali, il-problema ċentrali hija l-fatt li l-merkanzija tal-Unjoni esportata temporanjament sabiex tkun is-suġġett ta’ operazzjonijiet ta’ pproċessar fl-Isvizzera tqiegħdet għall-esportazzjoni f’uffiċċju doganali li jinsab fil-Pajjiżi l-Baxxi. Issa, dan l-uffiċċju doganali Olandiż, li jinsab fi Stat Membru differenti minn dak li ta l-awtorizzazzjoni, ma kienx indikat fl-awtorizzazzjoni maħruġa fl‑1 ta’ Diċembru 2014 mill-awtorità doganali Ġermaniża, jiġifieri l-UDP. Barra minn hekk, b’mod anċillari, id-deċiżjoni tar-rinviju ssemmi wkoll żbalji li jinsabu fid-dikjarazzjonijiet ta’ esportazzjoni kif ukoll fid-dikjarazzjonijiet ta’ rilaxx għal ċirkulazzjoni libera tal-prodotti importati, filwaqt li huwa ppreċiżat li l-uffiċċju doganali Olandiż aċċetta li jemenda a posteriori d-dikjarazzjonijiet ta’ esportazzjoni sabiex jikkoreġi l-iżbalji li kien fihom. B’mod partikolari, dawn id-dikjarazzjonijiet kienu jsemmu kodiċijiet ta’ proċedura doganali żbaljati li ġew emendati sussegwentement (
14
).
18.
Għandu jiġi enfasizzat li l-awtorizzazzjoni mogħtija mill-UDP fl‑1 ta’ Diċembru 2014 intużat mir-rikorrenti fil-kawża prinċipali għal tranżazzjonijiet li seħħew bejn Ġunju 2015 u Settembru 2017. Issa, skont l-Artikolu 288(2) tal-KDU, kif irrettifikat (
15
), bl-eċċezzjoni tad-dispożizzjonijiet dwar l-adozzjoni ta’ atti delegati jew ta’ atti ta’ implimentazzjoni, id-dispożizzjonijiet tal-KDU daħlu fis-seħħ fl‑1 ta’ Mejju 2016. Barra minn hekk, skont l-Artikolu 251(1)(a) tar-RDKDU, l-awtorizzazzjonijiet mogħtija abbażi tad-dispożizzjonijiet tal-KDK u tar-RIKDK, jibqgħu validi sa tmiem il-perijodu ta’ validità tagħhom, bil-kundizzjoni li dan il-perijodu ma jaqbiżx l‑1 ta’ Mejju 2019 (
16
). B’hekk, karatteristika partikolari tal-kawża prinċipali hija li l-użu tal-awtorizzazzjoni tal-UDP kien irregolat suċċessivament mid-dispożizzjonijiet tal-leġiżlazzjoni doganali l-antika u sussegwentement mil-leġiżlazzjoni doganali l-ġdida. Peress li l-leġiżlazzjoni doganali l-ġdida emendat ċerti dispożizzjonijiet applikabbli għall-kawża prinċipali, ser neżamina separatament id-domandi magħmula mill-qorti tar-rinviju sa fejn dawn jikkonċernaw il-leġiżlazzjoni l-antika u sa fejn jirrigwardaw il-leġiżlazzjoni doganali l-ġdida.
Fuq id-domandi dwar il-leġiżlazzjoni doganali l-antika
Fuq l-ewwel domanda sa fejn din tikkonċerna l-leġiżlazzjoni l-antika
19.
Fid-deċiżjoni tagħha, il-qorti tar-rinviju tippreċiża li r-rikorrenti fil-kawża prinċipali ma kellhiex awtorizzazzjoni unika, jiġifieri awtorizzazzjoni li tinvolvi amministrazzjonijiet doganali ta’ diversi Stati Membri għall-finijiet tal-implementazzjoni ta’ proċedura doganali ekonomika (
17
). Din it-tip ta’ awtorizzazzjoni tingħata abbażi tad-dispożizzjonijiet tal-Artikolu 500 tar-RIKDK. Din it-tip ta’ awtorizzazzjoni tingħata abbażi tad-dispożizzjonijiet tal-Artikolu 500 tar-RIKDK. Fil-kawża prinċipali, l-awtorizzazzjoni maħruġa mill-UPD kienet tindika biss uffiċċji doganali Ġermaniżi għat-tqegħid ta’ merkanzija għal esportazzjoni temporanja taħt il-proċedura tal-ipproċessar passiv, għar-rilaxx tal-proċedura kif ukoll għall-kontroll tal-użu ta’ din il-proċedura doganali.
20.
Peress li d-dikjarazzjonijiet tad-deċiżjoni tar-rinviju juru li r-rikorrenti fil-kawża prinċipali ma kellhiex awtorizzazzjoni unika filwaqt li l-assenza ta’ awtorizzazzjoni unika tqajjem, waħedha, il-kwistjoni dwar jekk il-merkanzija esportata tqegħditx taħt il-proċedura tal-ipproċessar passiv, nipproponi li l-ewwel domanda tiġi fformulata mill-ġdid (
18
). Essenzjalment, il-qorti tar-rinviju tistaqsi jekk, f’sitwazzjoni kkaratterizzata minn tqegħid ta’ merkanzija tal-Unjoni għall-esportazzjoni lejn pajjiż terz sabiex tiġi pproċessata hemmhekk, sat‑30 ta’ April 2016, f’uffiċċju tad-dħul li jinsab fi Stat Membru li l-awtorità doganali tiegħu ma tkunx tat il-kunsens tagħha minn qabel bl-għan tal-adozzjoni ta’ awtorizzazzjoni unika sabiex tintuża l-proċedura tal-ipproċessar passiv, l-Artikolu 85 tal-KDK, moqri flimkien mal-ħames inċiż tal-Artikolu 84(1)(b) ta’ dan l-istess regolament kif ukoll l-Artikolu 500(1) tar-RIKDK, jipprekludux l-eżenzjoni parzjali mid-dazji fuq l-importazzjoni għall-ipproċessar passiv, prevista fl-Artikolu 145(1) tal-KDK.
21.
Sabiex tingħata risposta għal din id-domanda, fl-ewwel lok, għandu jiġi rrilevat li, skont l-Artikolu 85 tal-KDK, moqri flimkien mal-ħames inċiż tal-Artikolu 84(1)(b) ta’ dan l-istess kodiċi, l-użu tal-proċedura tal-ipproċessar passiv huwa suġġett għall-għoti ta’ awtorizzazzjoni mogħtija minn awtorità doganali. Peress li l-użu ta’ din il-proċedura doganali jista’ jkollu effetti dannużi għall-proċessuri tal-Unjoni sa fejn jiffaċilita r-rilokazzjoni ta’ ċerti attivitajiet barra mill-Unjoni (
19
), konformement mal-Artikolu 148(ċ) tal-KDK, moqri flimkien mal-Artikoli 502 u 585 tar-RIKDK, il-benefiċċju ta’ din il-proċedura doganali ma għandux jingħata jekk l-awtorità doganali kompetenti għall-ħruġ tal-awtorizzazzjoni jkollha provi intiżi li jistabbilixxu li l-interessi essenzjali tal-proċessuri tal-Unjoni jkunu serjament ippreġudikati (
20
). Barra minn hekk, mill-Artikolu 87(1) tal-KDK jirriżulta li l-awtorizzazzjoni għall-użu tal-proċedura doganali passiva għandha tinkludi l-modalitajiet tal-użu tagħha. Fir-rigward tal-ipproċessar passiv, skont l-Artikolu 148(b) tal-KDK, awtorizzazzjoni għall-użu ta’ din il-proċedura tingħata biss, bħala prinċipju, jekk ikun possibbli li jiġi stabbilit li l-prodotti kumpensatorji jirriżultaw mill-implementazzjoni ta’ merkanzija temporanjament esportata. Konsegwentement, l-Artikolu 586(1) tar-RIKDK jipprevedi li l-awtorizzazzjoni għandha tispeċifika l-mezzi u l-metodi neċessarji sabiex titwettaq tali verifika. L-awtorizzazzjoni għandha tispeċifika wkoll it-terminu li fih il-proċedura għandha tiġi rrilaxxata (
21
) u, jekk ikun il-każ, ir-rata ta’ redditu jew il-metodu ta’ determinazzjoni ta’ din ir-rata (
22
).
22.
L-importanza li wieħed ikollu awtorizzazzjoni sabiex jibbenefika mill-proċedura tal-ipproċessar passiv hija kkonfermata mill-Artikolu 505(b) tar-RIKDK li jeżiġi l-għoti ta’ awtorizzazzjoni mill-awtoritajiet doganali kompetenti inkluż f’ċerti każijiet li fihom l-applikazzjoni għal awtorizzazzjoni ta’ użu tista’ tiġi ppreżentata permezz ta’ dikjarazzjoni doganali minflok applikazzjoni għal awtorizzazzjoni stabbilita bil-miktub skont il-mudell li jinsab fl-Anness 67 tar-RIKDK (
23
). Bl-istess mod, mill-Artikolu 505(ċ) ta’ dan ir-regolament jirriżulta li l-awtoritajiet doganali kompetenti għandhom ukoll jirreġistraw l-applikazzjonijiet għal modifika ta’ awtorizzazzjoni.
23.
Fit-tieni lok, konformement mal-Artikolu 500(1) tar-RIKDK, moqri flimkien mat-tielet inċiż tal-punt 13 tal-Artikolu 1 ta’ dan l-istess regolament, applikabbli fil-mument tal-adozzjoni tad-deċiżjoni tal-UDP, meta diversi Stati Membri jkunu kkonċernati mill-implimentazzjoni ta’ proċedura doganali ekonomika, l-għoti ta’ awtorizzazzjoni unika huwa suġġett għall-approvazzjoni minn qabel tal-awtoritajiet doganali tal-Istati Membri kkonċernati.
24.
Sabiex tiġi adottata awtorizzazzjoni unika, l-ewwel subparagrafu tal-Artikolu 500(3) tar-RIKDK jeżiġi li l-abbozz ta’ awtorizzazzjoni stabbilit mill-awtorità doganali adita bit-talba għall-użu tal-proċedura tal-ipproċessar passiv għandu jiġi kkomunikat lill-awtoritajiet doganali tal-Istat Membru l-ieħor sabiex dawn ikunu jistgħu jifformulaw kwalunkwe oġġezzjonijiet. It-tieni subparagrafu ta’ din id-dispożizzjoni jippreċiża li, fil-każ ta’ oġġezzjonijiet u fil-każ li ma jintlaħaq ebda ftehim, l-applikazzjoni għandha tiġi miċħuda fir-rigward tal-elementi li l-oġġezzjonijiet kienu jirrigwardaw. L-ewwel subparagrafu tal-Artikolu 500(4) tar-RIKDK, min-naħa tiegħu, jipprevedi li l-awtorizzazzjoni unika tista’ tingħata jekk ma tkun ġiet ikkomunikata ebda oġġezzjoni kontra l-proġett ta’ awtorizzazzjoni. B’hekk, applikazzjoni għal awtorizzazzjoni unika tingħata jekk ma titqajjem l-ebda oġġezzjoni mill-awtoritajiet doganali tal-Istat Membru l-ieħor (
24
). F’każ bħal dan, it-tieni subparagrafu ta’ din id-dispożizzjoni jippreċiża li kopja tal-awtorizzazzjoni unika għandha tiġi indirizzata lill-awtoritajiet doganali kollha kkonċernati.
25.
Konsegwentement, minn interpretazzjoni letterali tal-Artikolu 500 tar-RIKDK jirriżulta li awtorizzazzjoni unika għall-użu ta’ proċedura doganali ma tistax tingħata mingħajr il-kunsens minn qabel tal-awtoritajiet doganali tal-Istati Membri involuti fl-implimentazzjoni ta’ din il-proċedura.
26.
Din l-interpretazzjoni letterali jidhirli li hija kkorroborata mill-kuntest li fih jaqa’ r-rekwiżit, fil-kuntest tal-adozzjoni ta’ awtorizzazzjoni unika, ta’ ftehim minn qabel tal-awtoritajiet doganali tal-Istati Membri kkonċernati minn proċedura doganali. Fil-fatt, skont 1-Artikolu 501 tar-RIKDK, huwa biss fejn il-kriterji u l-kundizzjonijiet għall-għoti ta’ awtorizzazzjoni waħda jkunu b’mod ġenerali miftiehma bejn l-amministrazzjonijiet doganali ta’ Stati Membri differenti li l-imsemmija amministrazzjonijiet jistgħu ukoll jaqblu li jissostitwixxu l-ftehim minn qabel skont l-Artikolu 500(1) tar-RIKDK u l-komunikazzjoni prevista fit-tieni subparagrafu ta’ dan l-Artikolu 500(4), b’sempliċi komunikazzjoni. Meta jeżisti tali ftehim ġenerali, l-Artikolu 501(3)(a) tar-RIKDK jippreċiża li, b’mod partikolari fil-kuntest tal-proċedura tal-ipproċessar passiv, komunikazzjoni ma tkunx neċessarja meta l-uniku element li jikkonċerna amministrazzjonijiet doganali differenti jkun it-traffiku trijangolari, jiġifieri meta l-uffiċċju ta’ rilaxx ikun differenti mill-uffiċċju tad-dħul (
25
). B’hekk, huwa biss jekk jeżisti ftehim ġenerali bejn l-amministrazzjonijiet doganali ta’ Stati Membri differenti dwar il-kriterji u l-kundizzjonijiet għall-għoti ta’ awtorizzazzjoni unika li tali awtorizzazzjoni tista’ tingħata mingħajr ftehim minn qabel tal-awtoritajiet doganali tal-Istati Membri l-oħra. Issa, id-deċiżjoni tar-rinviju ma ssemmix l-eżistenza ta’ tali ftehim ġenerali dwar l-ipproċessar passiv bejn l-awtoritajiet doganali Ġermaniżi u dawk Olandiżi.
27.
Fir-rigward tal-iskop tad-dispożizzjonijiet dwar l-awtorizzazzjoni unika, ir-rekwiżit ta’ ftehim minn qabel tal-awtoritajiet doganali tal-Istati Membri kkonċernati minn applikazzjoni għall-użu ta’ proċedura doganali ekonomika, stabbilit fl-Artikolu 500(1) tar-RIKDK, huwa intiż li jiżgura li l-imsemmija awtoritajiet jaqblu fuq il-konstatazzjoni li l-kundizzjonijiet għall-għoti tal-awtorizzazzjoni jiġu osservati u jagħtu l-kunsens tagħhom sabiex il-proċedura doganali inkwistjoni tintuża fit-territorju tagħhom. Fil-kuntest tal-proċedura tal-ipproċessar passiv, ir-rekwiżit ta’ ftehim minn qabel għandu importanza partikolari sa fejn, fost il-kundizzjonijiet għall-għoti ta’ din il-proċedura doganali li jinsabu fl-Artikolu 148 tal-KDK, tinsab kundizzjoni ekonomika li tgħid li ma għandux ikun hemm indikazzjonijiet li ser ikun hemm preġudizzju serju għall-interessi essenzjali tal-proċessuri tal-Unjoni.
28.
Bl-istess mod, għall-finijiet tal-adozzjoni ta’ awtorizzazzjoni unika għall-użu tal-proċedura tal-ipproċessar passiv, il-proċedura prevista fl-Artikolu 500(3) tar-RIKDK. hija intiża sabiex tippermetti lill-awtoritajiet doganali kkonċernati minn applikazzjoni għal awtorizzazzjoni unika li jaqblu dwar il-modalitajiet ta’ implimentazzjoni tal-proċedura tal-ipproċessar passiv, b’mod partikolari f’dak li jirrigwarda l-mezzi u l-metodi sabiex jiġi stabbilit li l-prodotti kumpensatorji jirriżultaw mill-implimentazzjoni ta’ merkanzija għal esportazzjoni temporanja (
26
), fuq it-terminu li fih għandha tiġi eżegwita l-proċedura (
27
), kif ukoll, jekk ikun il-każ, fuq ir-rata ta’ redditu jew il-metodu ta’ determinazzjoni ta’ din ir-rata (
28
).
29.
B’hekk, mill-interpretazzjoni letterali, kuntestwali u teleoloġika tad-dispożizzjonijiet dwar l-awtorizzazzjoni unika jirriżulta li, meta l-awtorità doganali adita b’applikazzjoni għall-ipproċessar passiv ma tikkomunikax abbozz ta’ awtorizzazzjoni lill-awtoritajiet doganali ta’ Stat Membru ieħor ikkonċernat mill-implimentazzjoni ta’ din il-proċedura, peress li dawn tal-aħħar ma ġewx ikkonsultati fil-kuntest tal-proċedura prevista fl-Artikolu 500(2) u (3) tar-RIKDK, ma setgħux jagħtu l-kunsens minn qabel tagħhom fuq l-imsemmi abbozz ta’ awtorizzazzjoni. Konsegwentement, jien tal-fehma li l-awtorizzazzjoni mogħtija minn Stat Membru ma hijiex applikabbli ratione loci fit-territorju ta’ Stati Membri oħra li ma tawx il-kunsens tagħhom minn qabel mal-imsemmija awtorizzazzjoni (
29
). Minn dan isegwi li d-detentur ta’ tali awtorizzazzjoni ma jistax jinvokaha, għall-finijiet tat-tqegħid ta’ merkanzija għal esportazzjoni temporanja taħt il-proċedura tal-ipproċessar passiv, f’uffiċċju doganali li jinsab fi Stat Membru li ma jkunx ta l-kunsens minn qabel tiegħu. Għaldaqstant, il-merkanzija tal-Unjoni mqiegħda għall-esportazzjoni f’uffiċċju doganali li jinsab fi Stat Membru li fih l-awtorizzazzjoni ma hijiex applikabbli ratione loci ma tistax titqies li hija mqiegħda taħt il-proċedura tal-ipproċessar passiv u ma tistax tibbenefika mill-eżenzjoni parzjali tad-dazji fuq l-importazzjoni prevista fl-Artikolu 145(1) tal-UDP. Fil-fatt, it-tqegħid ta’ merkanzija għal esportazzjoni temporanja f’uffiċċju doganali fi Stat Membru li ma jkunx ta l-kunsens tiegħu minn qabel jista’ jiġi assimilat ma’ tqegħid mingħajr l-awtorizzazzjoni prevista fl-Artikolu 85 tal-KDK moqri flimkien mal-ħames inċiż tal-Artikolu 84(1)(b) ta’ dan l-istess kodiċi.
30.
F’dan il-każ, l-awtoritajiet doganali tal-Pajjiżi l-Baxxi ma ġewx ikkonsultati u ma tawx il-kunsens minn qabel tagħhom dwar l-awtorizzazzjoni ta’ pproċessar passiv maħruġa mill-UDP fl‑1 ta’ Diċembru 2014. Barra minn hekk, il-qorti tar-rinviju ma semmiet ebda ftehim ġenerali bejn l-awtoritajiet Ġermaniżi u dawk Olandiżi fis-sens tal-Artikolu 501 tar-RIKDK. B’hekk, l-awtorizzazzjoni mogħtija mill-UDP ma kinitx applikabbli fit-territorju tal-Pajjiżi l-Baxxi għall-finijiet tat-tqegħid ta’ merkanzija għal esportazzjoni temporanja taħt il-proċedura tal-ipproċessar passiv. Konsegwentement, inqis li ż-żejt tal-karawett mhux raffinat li tqiegħed għall-esportazzjoni lejn l-Isvizzera, bejn Ġunju 2015 u t‑30 ta’ April 2016, fl-uffiċċju doganali (Nl000xxx) ma kienx tqiegħed taħt il-proċedura tal-ipproċessar passiv. B’hekk, iż-żejt tal-karawett ipproċessat u importat mill-Isvizzera ma setax jibbenefika minn eżenzjoni parzjali mid-dazju fuq l-importazzjoni prevista minn din il-proċedura doganali meta jiġi rrilaxxat għal ċirkulazzjoni libera fil-Ġermanja.
31.
Ċertament, l-uffiċċju doganali (Nl000xxx) aċċetta li jemenda d-dikjarazzjonijiet ta’ esportazzjoni sabiex, b’mod partikolari, idaħħal fihom (fil-kaxxa 44) riferiment għall-awtorizzazzjoni tal‑1 ta’ Diċembru 2014 maħruġa mill-UDP. Madankollu, il-kunsens tal-awtoritajiet doganali kompetenti tal-Istat Membru l-ieħor ikkonċernat, previst fl-Artikolu 500(1) tar-RIKDK, huwa ftehim minn qabel. Dan tal-aħħar kellu jingħata mill-awtorità Olandiża kompetenti fil-kuntest tal-proċedura prevista f’dan l-Artikolu 500(2) u (3) qabel l-esportazzjoni tal-merkanzija lejn l-Isvizzera. Issa, l-assenza ta’ ftehim minn qabel li kellu jingħata fl‑2014 ma jistax jingħeleb permezz ta’ sempliċi emenda sussegwenti tad-dikjarazzjonijiet tal-esportazzjoni, li seħħet fl‑2018.
32.
Il-qorti tar-rinviju tistaqsi wkoll dwar il-kwistjoni jekk l-Artikolu 26 tal-KDU jimplikax li l-UDP huwa marbut bl-emendi tad-dikjarazzjonijiet ta’ esportazzjoni mwettqa fl‑2018 mill-uffiċċju doganali Olandiż (NL000xxx). Skont din id-dispożizzjoni, applikabbli ratione temporis għad-deċiżjonijiet tal-awtoritajiet doganali adottati mill‑1 ta’ Mejju 2016, id-deċiżjonijiet dwar l-applikazzjoni tal-leġiżlazzjoni doganali għandhom ikunu validi fit-territorju doganali kollu tal-Unjoni ħlief meta l-effetti ta’ deċiżjoni jkunu limitati għal Stat Membru wieħed jew iktar. Madankollu, kif jirriżulta mill-punt 30 iktar ’il fuq, minħabba l-assenza ta’ kunsens minn qabel tal-awtoritajiet Olandiżi kompetenti previst fl-Artikolu 500(1) tar-RIKDK, l-awtorizzazzjoni tal-UDP kienet, sat‑30 ta’ April 2016, applikabbli biss fit-territorju Ġermaniż. Għaldaqstant, iż-żieda sussegwenti ta’ sempliċi riferiment għall-awtorizzazzjoni fid-dikjarazzjonijiet ta’ esportazzjoni emendati mill-uffiċċju doganali (NL000xxx) ma tistax tissostitwixxi l-ftehim tal-awtoritajiet Olandiżi neċessarju fl-istadju tal-adozzjoni tal-awtorizzazzjoni unika. Fil-fatt, il-possibbiltà għal uffiċċju doganali li jinsab fi Stat Membru li jemenda dikjarazzjoni doganali li timplika modifika tal-awtorizzazzjoni mogħtija mill-awtoritajiet doganali ta’ Stat Membru ieħor– biż-żieda ta’ uffiċċju doganali ta’ tqegħid mhux previst fl-awtorizzazzjoni – tmur kontra l-formulazzjoni tal-Artikolu 26 tal-KDU peress li din id-dispożizzjoni ma hijiex applikabbli meta l-effetti ta’ deċiżjoni jkunu limitati għat-territorju ta’ Stat Membru. Għalhekk, peress li l-effetti tal-awtorizzazzjoni tal-UDP kienu limitati għat-territorju Ġermaniż, jien tal-fehma li l-UDP ma huwiex marbut bl-emendi magħmula lid-dikjarazzjonijiet doganali relatati mal-esportazzjonijiet li seħħew bejn Ġunju 2015 u t‑30 ta’ April 2016 imwettqa mill-uffiċċju doganali (NL000xxx).
33.
Fid-dawl tal-kunsiderazzjonijiet preċedenti, nipproponi li l-Qorti Ġenerali tirrispondi għall-ewwel domanda sa fejn din tikkonċerna l-leġiżlazzjoni l-antika, fis-sens li, f’sitwazzjoni kkaratterizzata minn tqegħid ta’ merkanzija mill-Unjoni għall-esportazzjoni lejn pajjiż terz sabiex tiġi pperfezzjonata hemmhekk, imwettqa sat‑30 ta’ April 2016, f’uffiċċju tad-dħul li jinsab fi Stat Membru li l-awtorità doganali tiegħu ma tkunx tat il-kunsens tagħha minn qabel bl-għan li tiġi adottata awtorizzazzjoni unika sabiex tintuża l-proċedura tal-ipproċessar passiv, l-Artikolu 85 tal-KDK, moqri flimkien mal-ħames inċiż tal-Artikolu 84(1)(b) ta’ dan l-istess kodiċi kif ukoll l-Artikolu 500(1) tar-RIKDK, għandhom jiġu interpretati fis-sens li jipprekludu l-eżenzjoni parzjali tad-dazji fuq l-importazzjoni abbażi tal-ipproċessar passiv, prevista fl-Artikolu 145(1) tal-KDK.
Fuq it-tieni domanda
34.
Permezz tat-tieni domanda tagħha, il-qorti tar-rinviju tistaqsi jekk l-Artikolu 150(2) tal-KDK huwiex applikabbli għan-nuqqasijiet li jseħħu waqt it-tqegħid tal-merkanzija temporanjament esportata taħt il-proċedura tal-ipproċessar passiv jew biss għan-nuqqasijiet sussegwenti għal dan it-tqegħid. Bħall-ewwel domanda, fid-dawl tad-dikjarazzjonijiet tad-deċiżjoni tar-rinviju dwar l-assenza ta’ awtorizzazzjoni unika, jien tal-fehma li t-tieni domanda għandha tiġi fformulata mill-ġdid. Essenzjalment, il-qorti tar-rinviju tistaqsi jekk l-Artikolu 150(2) tal-KDK huwiex applikabbli f’sitwazzjoni kkaratterizzata minn tqegħid għall-esportazzjoni ta’ merkanzija tal-Unjoni lejn pajjiż terz sabiex tiġi pproċessata hemmhekk, sat‑30 ta’ April 2016, f’uffiċċju tad-dħul li jinsab fi Stat Membru li l-awtorità doganali tiegħu ma tkunx tat il-kunsens tagħha minn qabel bl-għan tal-adozzjoni ta’ awtorizzazzjoni unika sabiex tintuża l-proċedura tal-ipproċessar passiv.
35.
L-Artikolu 150(2) tal-KDK jipprevedi li l-eżenzjoni parzjali mid-dazji fuq l-importazzjoni għall-prodotti kompensatorji li ma tingħatax fejn waħda mill-kundizzjonijiet jew obbligazzjonijiet li għandhom x’jaqsmu mal-proċedura tal-ipproċessar passiv ma tkunx ġiet issodisfatta, sakemm jiġi stabbilit li n-nuqqasijiet ma għandhom ebda effett sinifikattiv fuq l-operazzjoni korretta tal-imsemmija proċedura.
36.
Il-formulazzjoni tal-Artikolu 150(2) tal-KDK b’mod partikolari bl-Ingliż, bil-Ġermaniż, bil-Kroat, bl-Ispanjol, bil-Franċiż, bit-Taljan, bl-Olandiż, bir-Rumen u bis-Sloven jirrigwardaw, essenzjalment, il-kundizzjonijiet u l-obbligi relatati mal-proċedura tal-ipproċessar passiv. Jidhirli li din il-formulazzjoni timplika li din id-dispożizzjoni hija applikabbli fil-kuntest tal-proċedura tal-ipproċessar passiv. Fi kliem ieħor, sabiex ikun jista’ jinvoka din id-dispożizzjoni, operatur ekonomiku għandu jkun preċedentement qiegħed merkanzija għal esportazzjoni temporanja taħt din il-proċedura f’uffiċċju doganali. Issa, kif jirriżulta mill-punti 29 u 30 iktar ’il fuq, fl-assenza ta’ awtorizzazzjoni unika, il-merkanzija mqiegħda għall-esportazzjoni għall-finijiet tal-ipproċessar tagħha f’pajjiż terz f’uffiċċju doganali li jinsab fi Stat Membru differenti minn dak li jkun ħareġ l-awtorizzazzjoni għall-użu tal-proċedura tal-ipproċessar passiv ma tistax titqies li hija effettivament imqiegħda taħt il-proċedura tal-ipproċessar passiv minħabba li l-imsemmija awtorizzazzjoni ma hijiex applikabbli fit-territorju tal-Istati Membri li ma jkunux taw il-kunsens minn qabel tagħhom konformement ma’ dak li huwa meħtieġ mill-Artikolu 500(1) tar-RIKDK.
37.
L-interpretazzjoni litterali tal-Artikolu 150(2) tal-KDK jidhirli li hija kkonfermata mill-kuntest li fih tinsab din id-dispożizzjoni kif ukoll mill-iskop tagħha. Minn naħa, kif ġie rrilevat fil-punt 21 iktar ’il fuq, l-Artikolu 85 tal-KDK, moqri flimkien mal-ħames inċiż tal-Artikolu 84(1)(b) ta’ dan l-istess kodiċi, jissuġġetta l-benefiċċju tal-proċedura tal-ipproċessar passiv għall-għoti ta’ awtorizzazzjoni. Fid-dawl ta’ dan ir-rekwiżit, għandu jitqies li l-Artikolu 150(2) tal-KDK ma huwiex applikabbli fl-assenza ta’ awtorizzazzjoni għall-użu ta’ din il-proċedura (
30
) jew fl-assenza ta’ awtorizzazzjoni unika maħruġa mill-awtoritajiet doganali tal-Istati Membri kkonċernati. Fil-fatt, fil-kuntest tal-leġiżlazzjoni doganali l-antika, l-unika possibbiltà li tiġi rrimedjat l-assenza ta’ awtorizzazzjoni jew l-assenza ta’ awtorizzazzjoni unika sabiex wieħed jibbenefika minn eżenzjoni totali jew parzjali tad-dazji fuq l-importazzjoni skont l-Artikolu 145(1) tal-KDK kienet li tinkiseb, b’mod eċċezzjonali, awtorizzazzjoni retroattiva bil-kundizzjoni li jiġu osservati l-kundizzjonijiet previsti fl-Artikolu 508(3) tar-RIKDK.
38.
Min-naħa l-oħra, peress li l-Artikolu 150(2) tal-KDK jippermetti li tingħata eżenzjoni parzjali mid-dazji doganali fuq l-importazzjoni għal prodotti kumpensatorji rrilaxxati għal ċirkulazzjoni libera fil-każ ta’ nuqqas mingħajr effett fuq il-funzjonament korrett tal-proċedura tal-ipproċessar passiv, l-iskop tal-Artikolu 150(2) tal-KDK jikkonsisti f’li l-funzjonament tajjeb ta’ din il-proċedura doganali jipprevali fil-livell sostanzjali fuq il-kunsiderazzjonijiet ta’ natura proċedurali jew formali. F’dan is-sens, il-Qorti tal-Ġustizzja, ċertament, iddeċidiet li jista’ jintwera li żball ma għandux effett fuq il-funzjonament korrett tal-proċedura jekk l-operatur ekonomiku jista’ jistabbilixxi, mingħajr ambigwità, li l-prodotti kumpensatorji jirriżultaw minn merkanzija għal esportazzjoni temporanja (
31
). Madankollu, peress li din id-dispożizzjoni tillimita ruħha għall-kundizzjonijiet u għall-obbligi relatati mal-proċedura tal-ipproċessar passiv, dan l-Artikolu 150(2) ma jistax ikollu l-iskop li jegħleb l-assenza tal-awtorizzazzjoni meħtieġa mill-Artikolu 85 tal-KDK moqri flimkien mal-ħames inċiż tal-Artikolu 84(1)(b) ta’ dan l-istess kodiċi, li jikkostitwixxi rekwiżit preliminari indispensabbli għall-użu tal-proċedura tal-ipproċessar passiv skont il-kundizzjonijiet stabbiliti fl-imsemmija awtorizzazzjoni mill-awtorità doganali ta’ ħruġ. Barra minn hekk, din id-dispożizzjoni ma tistax tippermetti wkoll l-evitar tal-obbligu, previst fl-Artikolu 500(1) tar-RIKDK, li jkun hemm awtorizzazzjoni unika approvata minn qabel mill-awtoritajiet doganali kkonċernati sabiex tkun tista’ tintuża proċedura doganali ekonomika meta diversi Stati Membri jkunu involuti fl-implimentazzjoni tagħha.
39.
F’dan il-każ, fid-dawl tad-dikjarazzjonijiet tad-deċiżjoni tar-rinviju dwar l-assenza ta’ awtorizzazzjoni unika, peress li n-nuqqas inkwistjoni jikkonsisti fit-tqegħid ta’ merkanzija għall-esportazzjoni f’uffiċċju doganali li jinsab fit-territorju ta’ Stat Membru li fih l-awtorizzazzjoni tal-PDU ma kinitx applikabbli minħabba assenza ta’ awtorizzazzjoni unika, inqis li l-Artikolu 150(2) tal-KDK ma huwiex applikabbli għal tali nuqqas, li huwa assimilabbli għal assenza ta’ awtorizzazzjoni.
40.
Il-qorti tar-rinviju tirrileva li, kieku l-merkanzija għal esportazzjoni temporanja kienet tqiegħdet f’uffiċċju doganali Ġermaniż mhux indikat fl-awtorizzazzjoni, l-Artikolu 150(2) kien ikun applikabbli skont istruzzjoni tad-dipartiment tal-awtoritajiet Ġermaniżi dwar l-ipproċessar passiv tas‑17 ta’ Frar 2012. Inqis li l-leġiżlazzjoni doganali l-antika ma tipprekludix din il-prassi amministrattiva dwar l-applikabbiltà tal-Artikolu 150(2) tal-KDK. Fil-fatt, f’tali każ, il-merkanzija għal esportazzjoni temporanja titqiegħed taħt il-proċedura tal-ipproċessar passiv f’uffiċċju doganali li jinsab fit-territorju ta’ Stat Membru kopert mill-awtorizzazzjoni għall-użu ta’ din il-proċedura. Sitwazzjoni paragunabbli kienet tkun possibbli li kieku r-Repubblika Federali tal-Ġermanja u r-Renju tal-Pajjiżi l-Baxxi kienu kkonkludew ftehim ġenerali fis-sens tal-Artikolu 501(1) tar-RIKDK dwar l-ipproċessar passiv (
32
). Fil-fatt, tali ftehim kien jimplika li l-awtorizzazzjoni tal-UDP tkun applikabbli wkoll fit-territorju tal-Pajjiżi l-Baxxi. Konsegwentement, f’dawn iż-żewġ każijiet, in-nuqqas ma jikkostitwixxix assenza ta’ awtorizzazzjoni prevista fl-Artikolu 84 tal-KDK, iżda tqegħid ta’ merkanzija għal esportazzjoni temporanja taħt il-proċedura tal-ipproċessar passiv f’uffiċċju doganali mhux indikat fl-awtorizzazzjoni. Issa, jien tal-fehma li l-Artikolu 150(2) ikun applikabbli għal tali nuqqas ta’ twettiq ta’ obbligu.
41.
Fil-fatt, mill-Artikolu 87(2) tal-KDK moqri flimkien mal-Artikolu 510 (
33
) tar-RIKDK u l-Artikolu 496(f) tar-RIKDK (
34
), jirriżulta li t-tqegħid tal-merkanzija għal esportazzjoni temporanja fl-uffiċċju tad-dħul indikat fl-awtorizzazzjoni jikkostitwixxi obbligu relatat mal-proċedura tal-ipproċessar passiv. F’dan ir-rigward, inqis li l-fatt li n-nuqqas iseħħ fil-mument tat-tqegħid tal-merkanzija għal esportazzjoni temporanja taħt il-proċedura tal-ipproċessar passiv ma għandux l-effett li jirrendi l-Artikolu 150(2) tal-KDK inapplikabbli. Fil-fatt, jekk il-merkanzija għal esportazzjoni temporanja titqies li tqiegħdet taħt il-proċedura tal-ipproċessar passiv, din id-dispożizzjoni għandha tkun applikabbli. Barra minn hekk, l-ewwel parti tas-sentenza li tikkostitwixxi l-Artikolu 150(2) tipprevedi li, bħala prinċipju, l-awtoritajiet doganali ma għandhomx jagħtu l-eżenzjoni mid-dazji fuq l-importazzjoni fil-każ ta’ nuqqas ta’ osservanza ta’ waħda mill-kundizzjonijiet jew obbligi relatati ma’ din il-proċedura. Konsegwentement, jekk in-nuqqasijiet ta’ osservanza ta’ kundizzjoni jew ta’ obbligu dwar it-tqegħid tal-merkanzija taħt il-proċedura tal-ipproċessar passiv ma jitqisux li huma koperti mill-Artikolu 150(2), l-awtoritajiet doganali ma jkunux jistgħu jirrifjutaw l-eżenzjoni mid-dazji fuq l-importazzjoni meta waħda mill-imsemmija kundizzjonijiet jew obbligi ma tkunx issodisfatta (
35
). Barra minn hekk, kif jirriżulta mill-punt 38 iktar ’il fuq, l-iskop tat-tieni parti tas-sentenza li tikkostitwixxi l-Artikolu 150(2) huwa li jippermetti lill-operatur ekonomiku li jagħti prijorità lill-funzjonament tajjeb tal-proċedura tal-ipproċessar passiv fuq livell sostanzjali fuq il-kunsiderazzjonijiet ta’ natura proċedurali jew formali. Konsegwentement, meta operatur ekonomiku jqiegħed merkanzija għal esportazzjoni temporanja taħt il-proċedura tal-ipproċessar passiv fit-territorju ta’ Stat Membru li fih hija applikabbli l-awtorizzazzjoni għall-użu ta’ din il-proċedura, huwa għandu jkun jista’ jinvoka l-Artikolu 150(2) tal-KDK. B’hekk, fil-każ ta’ nuqqasijiet bħat-tqegħid ta’ merkanzija għal esportazzjoni temporanja f’uffiċċju doganali mhux indikat fl-awtorizzazzjoni jew għal żbalji fid-dikjarazzjonijiet ta’ esportazzjoni temporanja, dan l-operatur għandu jkollu l-possibbiltà li juri li tali nuqqasijiet ma kellhomx effett fuq il-funzjonament korrett tal-proċedura. Sabiex tagħmel dan, hija għandha tipproduċi provi ta’ natura li jistabbilixxu, mingħajr ambigwità, li l-prodotti kumpensatorji jirriżultaw mill-ipproċessar tal-merkanzija għal esportazzjoni temporanja.
42.
Fid-dawl tal-kunsiderazzjonijiet preċedenti, nipproponi li l-Qorti Ġenerali tirrispondi għat-tieni domanda fis-sens li l-Artikolu 150(2) tal-KDK għandu jiġi interpretat fis-sens li ma huwiex applikabbli f’sitwazzjoni kkaratterizzata minn tqegħid għall-esportazzjoni ta’ merkanzija mill-Unjoni lejn pajjiż terz sabiex tiġi pproċessata hemmhekk, sat‑30 ta’ April 2016, f’uffiċċju tad-dħul li jinsab fi Stat Membru li l-awtorità doganali tiegħu ma tkunx tat il-kunsens tagħha minn qabel bl-għan tal-adozzjoni ta’ awtorizzazzjoni unika sabiex tintuża l-proċedura tal-ipproċessar passiv.
Fuq id-domandi dwar il-leġiżlazzjoni doganali l-ġdida
43.
Permezz tal-ewwel domanda tagħha sa fejn din tikkonċerna l-leġiżlazzjoni doganali l-ġdida, il-qorti tar-rinviju tistaqsi jekk nuqqas li jikkonsisti fit-tqegħid ta’ merkanzija temporanjament esportata taħt il-proċedura tal-ipproċessar passiv f’uffiċċju doganali mhux indikat fl-awtorizzazzjoni prevista il-punt (a) tal-ewwel subparagrafu tal-Artikolu 211(1) tal-KDU jikkostitwixxix ostakolu għall-eżenzjoni parzjali tad-dazji fuq l-importazzjoni skont l-Artikolu 259(1) ta’ dan l-istess kodiċi. Din id-domanda hija marbuta mat-tielet domanda li permezz tagħha l-qorti tar-rinviju tixtieq tkun taf jekk huwiex possibbli li dan in-nuqqas jiġi rrimedjat permezz ta’ applikazzjoni b’analoġija tal-Artikolu 86(6) tal-KDU fil-każ ta’ tnissil ta’ dejn doganali abbażi tal-Artikolu 77(1)(a) ta’ dan l-istess kodiċi. Għaldaqstant, inqis li dawn iż-żewġ domandi għandhom jiġu ttrattati flimkien.
44.
Il-qorti tar-rinviju tirrileva li d-dispożizzjonijiet tal-leġiżlazzjoni l-ġdida ma jirrikjedux iktar awtorizzazzjoni unika bi ftehim minn qabel tal-awtoritajiet doganali tal-Istat Membru l-ieħor ikkonċernat. Fil-fatt, l-Artikolu 261(1)(c) tar-RIKDU jipprevedi li l-użu tal-proċedura ta’ konsultazzjoni għall-finijiet tal-kisba tal-kunsens minn qabel tal-Istati Membri kkonċernati minn applikazzjoni għal awtorizzazzjoni, prevista fl-Artikolu 260 ta’ dan l-istess regolament, ma huwiex meħtieġ meta applikazzjoni għal awtorizzazzjoni li tinvolvi Stati Membri differenti tkun operazzjoni li għaliha l-uffiċċju tad-dħul ma jkunx l-istess bħall-uffiċċju ta’ rilaxx. Madankollu, peress li l-awtorizzazzjoni f’din il-kawża ngħatat taħt il-leġiżlazzjoni l-antika, jiġifieri l‑1 ta’ Diċembru 2014, il-kwistjoni li tqum hija dik dwar jekk, għat-tqegħid ta’ merkanzija tal-Unjoni għall-esportazzjoni abbażi ta’ din l-awtorizzazzjoni, imwettqa mill‑1 ta’ Mejju 2016, hijiex il-leġiżlazzjoni l-ġdida jew dik antika li tapplika.
45.
Konsegwentement, qabel kollox, għandhom jiġu eżaminati r-regoli applikabbli ratione temporis għall-użu tal-awtorizzazzjoni tal-UDP mill‑1 ta’ Mejju 2016.
Fuq l-applikazzjoni ratione temporis tad-dispożizzjonijiet il-ġodda dwar l-awtorizzazzjonijiet li jinvolvu diversi Stati Membri
46.
Kif jirriżulta mill-punt 18 iktar ’il fuq, konformement mal-Artikolu 251(1)(a) tar-RDKDU, l-awtorizzazzjoni maħruġa fl‑1 ta’ Diċembru 2014 mill-UDP baqgħet valida wara l‑1 ta’ Mejju 2016. Għalhekk, għandu jiġi ddeterminat liema huma r-regoli applikabbli minn din id-data għall-użu tal-awtorizzazzjoni tal-UDP.
47.
F’dan ir-rigward, fir-rigward tal-kamp ta’ applikazzjoni ratione temporis tar-regoli l-ġodda tal-Unjoni, skont ġurisprudenza stabbilita (
36
), għandha ssir distinzjoni skont jekk dawn humiex regoli proċedurali jew regoli sostantivi. Tal-ewwel huma ġeneralment meqjusa li japplikaw għall-kawżi kollha pendenti fil-mument li dawn jidħlu fis-seħħ, b’differenza minn tat-tieni, li normalment jiġu interpretati bħala li japplikaw għall-effetti futuri tas-sitwazzjonijiet li jkunu nħolqu taħt il-leġiżlazzjoni l-antika kif ukoll għas-sitwazzjonijiet legali ġodda, iżda mhux għal sitwazzjonijiet li jkunu seħħew qabel id-dħul fis-seħħ ta’ dawn ir-regoli, ħlief sa fejn jirriżulta b’mod ċar mill-kliem, mill-għanijiet jew mill-istruttura tal-imsemmija regoli li tali effett ikollu jiġi attribwit lilhom.
48.
Fir-rigward tar-regoli dwar ir-rekwiżit jew le ta’ ftehim minn qabel tal-Istati Membri kollha kkonċernati mill-implimentazzjoni ta’ proċedura doganali, peress li dawn ir-regoli jikkundizzjonaw il-possibbiltà li wieħed jinvoka jew le eżenzjoni prevista minn proċedura doganali implimentata fit-territorju tal-imsemmija Stati, tali regoli għandhom jitqiesu li huma regoli sostantivi. (
37
). Għalkemm huwa minnu li jistgħu jqumu mistoqsijiet dwar jekk l-awtorizzazzjoni inkwistjoni tal-UPD mogħtija fl‑1 ta’ Diċembru 2014 kinitx tikkostitwixxi sitwazzjoni legali miksuba preċedentement (
38
), għandu jiġi kkonstatat li l-leġiżlazzjoni doganali l-ġdida tipprevedi dispożizzjonijiet tranżitorji li jikkonċernaw b’mod partikolari d-dispożizzjonijiet il-ġodda dwar l-awtorizzazzjonijiet li jinvolvu diversi Stati Membri.
49.
Fil-fatt, l-Artikolu 254 tar-RDKDU jipprevedi li l-kundizzjonijiet li fihom l-awtorizzazzjonijiet mogħtija abbażi tal-leġiżlazzjoni l-antika li għandhom jiġu applikati mill‑1 ta’ Mejju 2016 huma dawk previsti fid-dispożizzjonijiet korrispondenti tal-KDU, tar-RDKDU u tar-RIKDU. Ċertament, sa fejn din id-dispożizzjoni tranżitorja tirrigwarda l-kundizzjonijiet li fihom awtorizzazzjoni diġà fis-seħħ fl‑1 ta’ Mejju 2016 għandha tiġi applikata, ma jidhirx evidenti li d-dispożizzjonijiet tal-leġiżlazzjoni l-ġdida dwar il-kundizzjonijiet għall-għoti ta’ awtorizzazzjoni huma intiżi li japplikaw għall-imsemmija awtorizzazzjonijiet. Madankollu, l-Anness 90 tar-RDKDU jinkludi tabella ta’ korrelazzjoni li fiha jissemmew id-dispożizzjonijiet tal-leġiżlazzjoni doganali l-ġdida applikabbli għall-awtorizzazzjonijiet mogħtija taħt il-leġiżlazzjoni l-antika (
39
). Fost id-dispożizzjonijiet imsemmija f’dan l-anness hemm b’mod partikolari, minn naħa, l-Artikolu 260 tar-RIKDU, li t-tielet paragrafu tiegħu jipprevedi li ebda awtorizzazzjoni li tikkonċerna diversi Stati Membri ma għandha tinħareġ mingħajr il-kunsens minn qabel tal-awtoritajiet doganali kkonċernati mill-abbozz ta’ awtorizzazzjoni. Min-naħa l-oħra, dan l-Anness 90 jirreferi wkoll għall-Artikolu 261 tar-RIKDU, li l-paragrafu (c) tal-ewwel paragrafu tiegħu jipprevedi eċċezzjoni għar-rekwiżit ta’ ftehim minn qabel meta l-uniku element li jinvolvi Stat Membru ieħor huwa l-fatt li l-uffiċċju tad-dħul ma huwiex l-istess bħall-uffiċċju ta’ rilaxx.
50.
B’hekk, jien tal-fehma li, waqt l-adozzjoni tal-miżuri tranżitorji previsti mir-RDKDU, l-intenzjoni tal-Kummissjoni kienet li tiżgura li, mill‑1 ta’ Mejju 2016, id-dispożizzjonijiet il-ġodda dwar l-awtorizzazzjonijiet li jinvolvu diversi Stati Membri jkunu applikabbli għall-awtorizzazzjonijiet li kienu ngħataw abbażi tal-leġiżlazzjoni l-antika.
51.
Għaldaqstant, mid-dispożizzjoni tranżitorja stabbilita fl-Artikolu 254 tar-RDKDU, moqrija flimkien mal-Anness 90 ta’ dan l-istess regolament, jirriżulta li, mill‑1 ta’ Mejju 2016, l-Artikolu 261(3) tar-RIKDU huwa applikabbli għall-użu tal-awtorizzazzjoni mogħtija mill-UDP. Jidhirli li huwa importanti li jiġi ppreċiżat li tali soluzzjoni ma jkollhiex l-effett li tipproduċi effett retroattiv għal din id-dispożizzjoni sa fejn din ma tirrendix applikabbli l-awtorizzazzjoni tal-UDP fit-territorju tal-Pajjiżi l-Baxxi qabel l‑1 ta’ Mejju 2016.
Fuq il-mertu
52.
Għandu jiġi rrilevat li l-punt (a) tal-ewwel subparagrafu tal-Artikolu 211(1) tal-KDU (
40
) huwa simili għall-Artikolu 85 tal-KDK, moqri flimkien mal-ħames inċiż tal-Artikolu 84(1)(b) ta’ dan l-istess kodiċi, sa fejn jeżiġi wkoll awtorizzazzjoni mill-awtoritajiet doganali sabiex jużaw il-proċedura tal-ipproċessar passiv. Konsegwentement, mill‑1 ta’ Mejju 2016, bħalma kien previst fil-leġiżlazzjoni doganali l-antika, operatur ekonomiku ma jistax iqiegħed merkanzija għal esportazzjoni temporanja taħt din il-proċedura doganali u jibbenefika mill-eżenzjoni mid-dazji fuq l-importazzjoni skont din il-proċedura prevista fl-Artikolu 259(1) tal-KDU, jekk ma jkollux awtorizzazzjoni maħruġa mill-awtoritajiet doganali.
53.
F’dan il-każ, peress li l-Artikolu 261(1)(c) tar-RIKDU japplika mill‑1 ta’ Mejju 2016 għall-awtorizzazzjoni inkwistjoni mogħtija mill-UDP, l-imsemmija awtorizzazzjoni kienet għalhekk, minn din id-data, applikabbli fit-territorju Olandiż anki jekk l-awtoritajiet doganali ta’ dan l-Istat Membru ma kinux taw il-kunsens minn qabel tagħhom. B’hekk, peress li huma koperti mill-awtorizzazzjoni mogħtija mill-UDP, l-esportazzjonijiet taż-żejt tal-karawett mhux raffinat lejn l-Isvizzera mill‑1 ta’ Mejju 2016 għandhom jitqiesu li huma merkanzija għal esportazzjoni temporanja mqiegħda taħt il-proċedura tal-ipproċessar passiv fl-uffiċċju doganali(NL000xxx).
54.
Xorta jibqa’ l-fatt li t-tqegħid tal-imsemmija merkanzija taħt il-proċedura tal-ipproċessar passiv sar f’uffiċċju doganali mhux indikat fl-awtorizzazzjoni prevista fil-punt (a) tal-ewwel subparagrafu tal-Artikolu 211(1) tal-KDU. Għaldaqstant, għandu jiġi ddeterminat jekk it-tqegħid tal-merkanzija għal esportazzjoni temporanja fl-uffiċċji ta’ tqegħid indikati fl-awtorizzazzjoni jibqax obbligu li jirriżulta mil-leġiżlazzjoni doganali l-ġdida. F’dan ir-rigward, għandu jiġi rrilevat li t-tieni subparagrafu tal-Artikolu 211(1) tal-KDU jipprevedi li l-awtorizzazzjoni għall-użu ta’ proċedura doganali għandha tinkludi l-kundizzjonijiet li fihom din għandha tintuża. Mill-Anness A tar-RDKDU jirriżulta li l-awtorizzazzjoni għandha tinkludi l-indikazzjoni tal-uffiċċju jew tal-uffiċċji ta’ tqegħid li magħhom għandha titqiegħed il-merkanzija għal esportazzjoni temporanja (
41
). Barra minn hekk, il-punt 17 tal-Artikolu 1 tar-RDKDU jiddefinixxi l-“uffiċċju doganali ta’ kollokament” tfisser l-uffiċċju doganali indikat fl-awtorizzazzjoni għal proċedura speċjali kif imsemmi fil-punt (a) tal-ewwel subparagrafu tal-Artikolu 211(1) tal-KDU, li jkollu s-setgħa li jirrilaxxa merkanzija għal proċedura speċjali. Barra minn hekk, l-Artikolu 263 tar-RIKDU jipprevedi li l-awtorità doganali kompetenti f’każijiet eċċezzjonali tista’ tawtorizza li d-dikjarazzjoni doganali tkun ippreżentata f’uffiċċju doganali li ma huwiex speċifikat fl-awtorizzazzjoni. B’hekk, fil-kuntest tal-leġiżlazzjoni l-ġdida, it-tqegħid ta’ merkanzija għall-esportazzjoni temporanja f’uffiċċju tad-dħul indikat fl-awtorizzazzjoni prevista fil-punt (a) tal-ewwel subparagrafu tal-Artikolu 211(1) tal-KDU jikkostitwixxi obbligu li għandu jiġi osservat għall-implimentazzjoni tal-proċedura tal-ipproċessar passiv.
55.
Minn dan isegwi li t-tqegħid tal-merkanzija għal esportazzjoni temporanja f’uffiċċju doganali mhux indikat fl-awtorizzazzjoni jikkostitwixxi nuqqas ta’ twettiq ta’ dan l-obbligu. Għalkemm huwa minnu li, għall-finijiet tal-għoti tal-eżenzjoni mid-dazji fuq l-importazzjoni, l-Artikolu 259(1) tal-KDU ma jeżiġix b’mod espliċitu l-osservanza tal-kundizzjonijiet u tal-obbligi relatati mal-proċedura tal-ipproċessar passiv, tali rekwiżit jirriżulta madankollu essenzjalment minn din id-dispożizzjoni u dan minkejja formulazzjoni ambigwa (
42
), kif ukoll mit-tieni subparagrafu tal-Artikolu 211(1) ta’ dan l-istess kodiċi. Fil-fatt, fil-każ kuntrarju, ikun possibbli li wieħed jibbenefika minn tali eżenzjoni minkejja n-nuqqas ta’ twettiq tal-imsemmija kundizzjonijiet u obbligi, li jwassal sabiex iċaħħadhom mill-effett utli tagħhom.
56.
Għaldaqstant, tqum il-kwistjoni dwar jekk nuqqas jistax jiġi rregolarizzat sabiex jinżamm il-benefiċċju tal-eżenzjoni parzjali mid-dazji fuq l-importazzjoni meta l-prodotti pproċessati jiġu rrilaxxati għal ċirkulazzjoni libera. F’dan ir-rigward, sa fejn il-leġiżlazzjoni l-ġdida ma tinkludix dispożizzjoni simili għall-Artikolu 150(2) tal-KDK, il-qorti tar-rinviju tistaqsi jekk l-Artikolu 86(6) tal-KDU huwiex applikabbli b’analoġija fil-każ ta’ tnissil tad-dejn doganali abbażi tal-Artikolu 77(1)(a) minħabba r-rilaxx għal ċirkulazzjoni libera tal-prodotti pproċessati.
57.
L-Artikolu 86(6) tal-KDU jipprevedi b’mod partikolari li, meta l-leġiżlazzjoni doganali tipprevedi eżenzjoni totali jew parzjali mid-dazji fuq l-importazzjoni skont id-dispożizzjonijiet ta’ dan il-kodiċi dwar l-ipproċessar passiv, din l-eżenzjoni tapplika wkoll fil-każ ta’ tnissil ta’ dejn doganali skont l-Artikoli 79 jew 82 tal-KDU, bil-kundizzjoni li n-nuqqas ta’ osservanza li wassal għad-dejn doganali ma jikkostitwixxix tentattiv ta’ qerq. Minn interpretazzjoni letterali ta’ din id-dispożizzjoni jirriżulta li din ma hijiex applikabbli fil-każ ta’ tnissil ta’ dejn doganali minħabba r-rilaxx għal ċirkulazzjoni libera abbażi tal-Artikolu 77(1)(a) ta’ dan l-istess kodiċi.
58.
Din l-interpretazzjoni letterali hija kkonfermata mill-kuntest li fih tinsab din id-dispożizzjoni. Fil-fatt, l-Artikoli 79 u 82 tal-KDU jirrigwardaw biss id-djun doganali li nħolqu minħabba n-nuqqas ta’ osservanza tal-obbligi previsti mil-leġiżlazzjoni doganali jew minħabba ċerti kundizzjonijiet. Issa, ir-rilaxx għal ċirkulazzjoni libera ta’ merkanzija mhux tal-Unjoni ma jikkostitwixxix wieħed mill-każijiet imsemmija fl-Artikoli 79 u 82 tal-KDU.
59.
Barra minn hekk, fir-rigward tal-iskop tal-Artikolu 86(6) tal-KDU, għandu jiġi rrilevat li din id-dispożizzjoni hija s-suċċessur tal-Artikolu 212a tal-KDK, li kien ġie introdott bir-Regolament (KE) Nru 82/97 (
43
) u estiż għat-tassazzjoni preferenzjali tal-ipproċessar passiv bl-adozzjoni tar-Regolament Nru 2700/2000 (
44
). Issa, mill-premessa 9 ta’ dan l-aħħar regolament jirriżulta li din l-estensjoni kienet mixtieqa mil-leġiżlatur “fejn dejn tad-dwana jintefaq għal raġunijiet oħra għajr il-ħruġ ta’ l-oġġetti f’ċirkulazzjoni ħielsa”. Huwa għalhekk li l-Artikolu 212a tal-KDK, kif emendat bir-Regolament Nru 2700/2000, kien limitat għall-każijiet fejn id-dejn doganali li jitnissel minħabba ksur ta’ ċerti regoli doganali abbażi tal-Artikoli 202 sa 205, 210 jew 211 tal-KDK u mhux minħabba r-rilaxx għal ċirkulazzjoni libera abbażi tal-Artikolu 201(1) (a) ta’ dan l-istess kodiċi. Għalhekk, din hija wkoll ir-raġuni għaliex l-Artikolu 86(6) tal-KDU huwa limitat għall-każijiet fejn jitnissel dejn doganali minħabba nuqqas ta’ osservanza abbażi tal-Artikoli 79 jew 82 u mhux minħabba r-rilaxx għal ċirkulazzjoni libera abbażi tal-Artikolu 77(1)(a) ta’ dan l-istess kodiċi.
60.
Ir-rikorrenti fil-kawża prinċipali ssostni li l-Artikolu 86(6) għandu jiġi applikat b’analoġija għall-każ fejn id-dejn doganali jitnissel mir-rilaxx għal ċirkulazzjoni libera abbażi tal-Artikolu 77(1)(a) tal-KDU minħabba lakuna fil-leġiżlazzjoni doganali. Skont il-ġurisprudenza, l-applikazzjoni b’analoġija ta’ dispożizzjoni fir-rigward ta’ operatur ekonomiku hija possibbli meta s-sistema legali li jaqa’ taħtha, minn naħa, tkun paragunabbli ħafna ma’ dik li l-applikazzjoni tagħha b’analoġija hija prevista u, min-naħa l-oħra, ikun fiha ommissjoni li tkun inkompatibbli ma’ prinċipju ġenerali tad-dritt tal-Unjoni u li din l-applikazzjoni b’analoġija tippermetti li tirrimedja għaliha (
45
).
61.
Issa, l-ewwel nett, il-leġiżlazzjoni ma tidhirx li tinkludi ommissjoni li tiġġustifika l-applikazzjoni b’analoġija tal-Artikolu 86(6) tal-KDU fil-każ tat-tnissil tad-dejn doganali abbażi tal-Artikolu 77(1)(a) ta’ dan l-istess kodiċi. Fil-fatt, kieku l-leġiżlatur kien xtaq jestendi l-Artikolu 86(6) tal-KDU għad-djun doganali li nħolqu minħabba r-rilaxx għaċ-ċirkulazzjoni libera, huwa ma kienx jillimita espressament din id-dispożizzjoni għad-djun doganali minbarra dawk li nħolqu minħabba r-rilaxx għal ċirkulazzjoni libera. F’dan is-sens, mill-premessa 32 tal-KDU jirriżulta li l-leġiżlatur xtaq jiddistingwi, minn naħa, il-każijiet fejn id-dejn doganali fuq l-importazzjoni jitnissel mill-preżentazzjoni ta’ dikjarazzjoni doganali ta’ rilaxx għal ċirkulazzjoni libera jew ta’ importazzjoni temporanja (jiġifieri l-każijiet imsemmija fl-Artikolu 77(1) tal-KDU) u, min-naħa l-oħra, il-każijiet l-oħra kollha ta’ tnissil ta’ dejn doganali fuq l-importazzjoni (jiġifieri l-każijiet imsemmija fl-Artikolu 79(1) tal-KDU). Barra minn hekk, sa fejn l-Artikolu 86(6) jillimita ruħu għad-djun doganali fuq l-importazzjoni mnissla abbażi tal-Artikolu 79 tal-KDU, fil-kuntest tal-użu tal-proċedura tal-ipproċessar passiv, din id-dispożizzjoni tirrigwarda biss in-nuqqasijiet li seħħew bejn l-importazzjoni mill-ġdid tal-prodotti pproċessati fl-Unjoni u r-rilaxx tagħhom għal ċirkulazzjoni libera. B’hekk, l-Artikolu 86(6) tal-KDU ikun applikabbli b’mod partikolari fil-każ ta’ prodotti pproċessati li, wara l-importazzjoni mill-ġdid tagħhom fl-Unjoni, jitqiegħdu taħt il-proċedura ta’ tranżitu u li din il-proċedura ma hijiex applikata korrettament (
46
).
62.
It-tieni nett, ir-rikorrenti tqis li applikazzjoni b’analoġija tal-Artikolu 86(6) tal-KDU hija ġġustifikata mill-eżistenza ta’ differenza fit-trattament mal-operaturi li jużaw il-proċedura tal-ipproċessar attiv li n-nuqqasijiet tagħhom imwettqa fil-kuntest tal-implimentazzjoni ta’ din il-proċedura jistgħu jingħelbu b’applikazzjoni tal-Artikolu 124(1)(h) tal-KDU. Issa, din l-aħħar dispożizzjoni dwar l-estinzjoni tad-djun doganali li nħolqu minħabba nuqqas ta’ osservazzjonijiet jidhirli li hija applikabbli wkoll fil-każ ta’ użu tal-proċedura tal-ipproċessar passiv. Fil-fatt, nuqqas imwettaq fil-mument tat-tqegħid tal-merkanzija taħt il-proċedura tal-ipproċessar passiv jista’ teoretikament (
47
) joħloq dejn doganali għall-esportazzjoni abbażi tal-Artikolu 82(1)(a) tal-KDU minħabba n-nuqqas ta’ osservanza ta’ wieħed mill-obbligi ddefiniti fil-leġiżlazzjoni doganali applikabbli għar-rilaxx tal-merkanzija. B’hekk, għall-finijiet tal-estinzjoni ta’ tali dejn doganali, operatur li juża l-proċedura tal-ipproċessar passiv jista’, fil-każijiet fejn ikunu previsti dazji fuq l-esportazzjoni, jinvoka l-Artikolu 124(1)(h) tal-KDU.
63.
Ċertament, kif tirrileva r-rikorrenti fil-kawża prinċipali, il-premessa 38 tal-KDU teħtieġ it-teħid inkunsiderazzjoni tal-bona fide tal-persuna kkonċernata meta d-dejn doganali jitnissel min-nuqqas ta’ osservanza tal-legalizzazzjoni doganali. Madankollu, skont ġurisprudenza stabbilita, għalkemm il-preambolu ta’ att tal-Unjoni jista’ jippreċiża l-kontenut tad-dispożizzjonijiet ta’ dan l-att u jipprovdi elementi ta’ interpretazzjoni li huma ta’ natura li jiċċaraw ir-rieda tal-awtur tal-imsemmi att, huwa madankollu ma għandux valur legali vinkolanti u ma jistax jiġi invokat sabiex issir deroga mid-dispożizzjonijiet innifishom tal-att ikkonċernat u lanqas sabiex dawn id-dispożizzjonijiet jiġu interpretati f’sens kuntrarju għall-formulazzjoni tagħhom (
48
).
64.
Konsegwentement, jien tal-fehma li ma hemmx lok li jiġi applikat b’analoġija l-Artikolu 86(6) tal-KDU fil-każ ta’ tnissil ta’ dejn doganali abbażi tal-Artikolu 77(1)(a) ta’ dan l-istess kodiċi.
65.
Fid-dawl tal-kunsiderazzjonijiet preċedenti, nipproponi lill-Qorti Ġenerali tirrispondi għad-domandi dwar il-leġiżlazzjoni doganali l-ġdida fis-sens li l- punt (a) tal-ewwel subparagrafu tal-Artikolu 211(1) tal-KDU, moqri flimkien mat-tieni subparagrafu ta’ din id-dispożizzjoni, għandu jiġi interpretat fis-sens li jipprekludi l-eżenzjoni parzjali mid-dazji fuq l-importazzjoni prevista fl-Artikolu 259(1) ta’ dan l-istess regolament meta merkanzija għal esportazzjoni temporanja titqiegħed, mill‑1 ta’ Mejju 2016, taħt il-proċedura tal-ipproċessar passiv ma’ uffiċċju tad-dħul mhux indikat fl-awtorizzazzjoni għall-użu ta’ din il-proċedura doganali speċjali. Barra minn hekk, l-Artikolu 86 tal-KDU għandu jiġi interpretat fis-sens li ma huwiex applikabbli b’analoġija fil-każ ta’ tnissil ta’ dejn doganali abbażi tal-Artikolu 77(1)(a) ta’ dan l-istess regolament.
Konklużjoni
66.
Fid-dawl tal-kunsiderazzjonijiet kollha preċedenti, nipproponi li l-Qorti Ġenerali twieġeb għad-domanda magħmula mill-Bundesfinanzhof (il-Qorti Federali tal-Finanzi, il-Ġermanja) kif ġej:
1)
F’sitwazzjoni kkaratterizzata minn tqegħid għall-esportazzjoni ta’ merkanzija tal-Unjoni lejn pajjiż terz sabiex tiġi pproċessata hemmhekk, sat‑30 ta’ April 2016, f’uffiċċju tad-dħul li jinsab fi Stat Membru li l-awtorità doganali tiegħu ma tkunx tat il-kunsens tagħha minn qabel bl-għan tal-adozzjoni ta’ awtorizzazzjoni unika sabiex tintuża l-proċedura tal-ipproċessar passiv:
–
l-Artikolu 85 tar-Regolament tal-Kunsill (KEE) Nru 2913/92 li jistabbilixxi il-Kodiċi Doganali Komunitarju, moqri flimkien mal-ħames inċiż tal-Artikolu 84(1)(b) ta’ dan l-istess regolament kif ukoll l-Artikolu 500(1) tar-Regolament tal-Kummissjoni (KEE) Nru 2454/93 tat‑2 ta’ Lulju 1993 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi il-Kodiċi Doganali Komunitarju, kif emendat bir-Regolament tal-Kummissjoni (KE) Nru 993/2001 tal‑4 ta’ Mejju 2001, għandhom jiġu interpretati fis-sens li jipprekludu l-eżenzjoni parzjali tad-dazji fuq l-importazzjoni abbażi tal-ipproċessar passiv, prevista fl-Artikolu 145(1) tar-Regolament Nru 2913/92;
–
l-Artikolu 150(2) tar-Regolament Nru 2913/92, għandu jiġi interpretat fis-sens li ma huwiex applikabbli.
2)
Il-punt (a) tal-ewwel subparagrafu tal-Artikolu 211(1) tar-Regolament (UE) Nru 952/2013 tal-Parlament Ewropew u tal-Kunsill tad‑9 ta’ Ottubru 2013 li jistabbilixxi l-Kodiċi Doganali tal-Unjoni, moqri flimkien mat-tieni subparagrafu ta’ din id-dispożizzjoni,
għandu jiġi interpretat fis-sens li:
jipprekludi l-eżenzjoni parzjali mid-dazji fuq l-importazzjoni prevista fl-Artikolu 259(1) ta’ dan l-istess regolament meta merkanzija għal esportazzjoni temporanja titqiegħed, mill‑1 ta’ Mejju 2016, taħt il-proċedura tal-ipproċessar passiv ma’ uffiċċju tad-dħul mhux indikat fl-awtorizzazzjoni għall-użu ta’ din il-proċedura doganali partikolari.
L-Artikolu 86(6) tar-Regolament Nru 952/2013
għandu jiġi interpretat fis-sens li:
ma huwiex applikabbli b’analoġija fil-każ ta’ tnissil ta’ dejn doganali abbażi tal-Artikolu 77(1)(a) ta’ dan l-istess regolament.
Brkan
Ippreżentati f’qorti bil-miftuħ fil-Lussemburgu, fis‑26 ta’ Novembru 2025.
Firem
(
1
)	Lingwa oriġinali: il-Franċiż.
(
2
)	Ara, b’mod partikolari, l-ewwel premessa tar-Regolament tal-Kunsill (KEE) Nru 2473/86 tal‑24 ta’ Lulju 1986 dwar il-proċedura ta’ eżenzjoni tal-ipproċessar passiv u s-sistema standard ta’ skambju (ĠU 1986, L 212, p. 1). Ara wkoll Fabio, M., Customs law of the European Union, Wolters Kluwer, 2012, speċjalment punt 14-5; Lyons, T., EU Customs Law, it-tielet edizzjoni, Oxford University Press, 2018, speċjalment p. 436 u 453.
(
3
)	Regolament tal-Kunsill (KEE) Nru 2913/92 tat‑12 ta’ Ottubru 1992 li jwaqqaf il-Kodiċi Doganali tal-Komunità (ĠU Edizzjoni Speċjali bil-Malti, Kapitolu 2, Vol. 4, p. 307).
(
4
)	Regolament (UE) Nru 952/2013 tal-Parlament Ewropew u tal-Kunsill tad‑9 ta’ Ottubru 2013 li jistabbilixxi l-Kodiċi Doganali tal-Unjoni (ĠU 2013, L 269, p. 1, rettifiki fil-ĠU 2013, L 287, p. 90 u fil-ĠU 2016, L 267, p. 2).
(
5
)	Din in-nota ta’ qiegħ il-paġna ma hijiex rilevanti għall-verżjoni bil-Malti tal-konklużjonijiet.
(
6
)	Ara, f’dan is-sens, is-sentenza tal‑21 ta’ Lulju 2016, Argos Supply Trading (C‑4/15, EU:C:2016:580, punt 39 u l-ġurisprudenza ċċitata).
(
7
)	Fil-KDK, il-prodotti li kienu s-suġġett ta’ operazzjonijiet ta’ pproċessar huma msejħa “prodotti li jikkumpensaw lil xulxin” (ara l-Artikolu 145(3)(ċ)] filwaqt li fil-KDU jissejħu “merkanzija pproċessata” (ara l-punt 30 tal-Artikolu 5).
(
8
)	Regolament tal-Kummissjoni (KEE) Nru 2454/93 tat‑2 ta’ Lulju 1993 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi il-Kodiċi Doganali Komunitarju (ĠU Edizzjoni Speċjali bil-Malti, Kapitolu 2, Vol. 6, p. 3), kif emendat bir-Regolament tal-Kummissjoni (KE) Nru 993/2001 tal‑4 ta’ Mejju 2001 (ĠU Edizzjoni Speċjali bil-Malti, Kapitolu 2, Vol. 11, p. 286).
(
9
)	Regolament Delegat tal-Kummissjoni (UE) 2015/2446 tat‑28 ta’ Lulju 2015 li jissupplimenta r-Regolament Nru 952/2013 (ĠU 2015, L 343, p. 1, rettifiki fil-ĠU 2016, L 87, p. 35, fil-ĠU 2017, L 101, p. 164, fil-ĠU 2018, L 75, p. 41, u fil-ĠU 2021, L 382, p. 60).
(
10
)	Regolament ta’ Implimentazzjoni tal-Kummissjoni (UE) 2015/2447 tal‑24 ta’ Novembru 2015 li jistabbilixxi regoli dettaljati għall-implimentazzjoni ta’ ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni (ĠU 2015, L 343, p. 558, rettifiki fil-ĠU 2016, L 87, p. 35 u fil-ĠU 2017, L 101, p. 195).
(
11
)	Artikolu 85 tal-KDK, u sussegwentement il-punt (a) tal-ewwel subparagrafu tal-Artikolu 211(1) tal-KDU.
(
12
)	Artikolu 87(1) tal-KDK, imbagħad it-tieni subparagrafu tal-Artikolu 211(1) tal-KDU.
(
13
)	Artikolu 277 u l-Artikolu 589(1) tar-RIKDK u Artikolu 269(1) tal-KDU.
(
14
)	L-uffiċċju doganali Olandiż aċċetta l-emendi fid-dikjarazzjonijiet tal-esportazzjoni b’mod partikolari fir-rigward tal-kodiċijiet tal-proċedura doganali.
(
15
)	Rettifika għar-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni (ĠU 2013, L 287, p. 90, rettifiki fil-ĠU 2013, L 287, p. 90 u fil-ĠU 2016, L 267, p. 2).
(
16
)	Anki jekk id-deċiżjoni tar-rinviju ma tispeċifikax it-tul tal-awtorizzazzjoni mogħtija mill-UDP fl‑1 ta’ Diċembru 2014, din kellha neċessarjament tul limitat. Fil-fatt, li l-Artikolu 507(3) tar-RIKDK kien jipprevedi li fil-każ ta’ użu tal-ipproċessar passiv, bħala prinċipju, il-perijodu ta’ validità tal-awtorizzazzjoni ma għandux jeċċedi tliet snin.
(
17
)	It-tielet inċiż tal-punt 13 tal-Artikolu 1 tar-RIKDK, kif emendat bir-Regolament tal-Kummissjoni (KE) Nru 1192/2008 tas‑17 ta’ Novembru 2008 (ĠU 2008, L 329, p. 1).
(
18
)	Skont ġurisprudenza stabbilita, il-fatt li qorti nazzjonali fformulat, minn perspettiva formali, domanda preliminari billi rreferiet għal ċerti dispożizzjonijiet tad-dritt tal-Unjoni ma jipprekludix lill-Qorti tal-Ġustizzja milli tipprovdi lil dik il-qorti bl-elementi kollha ta’ interpretazzjoni li jistgħu jkunu utli għad-deċiżjoni tal-kawża li għandha quddiemha, indipendentement minn jekk għamlitx riferiment għalihom jew le fl-espożizzjoni tad-domandi tagħha. B’hekk, hija l-Qorti tal-Ġustizzja li tislet, mill-elementi kollha pprovduti mill-qorti nazzjonali, u b’mod partikolari mill-motivazzjoni tad-deċiżjoni tar-rinviju, l-elementi tad-dritt tal-Unjoni li jeħtieġu interpretazzjoni fid-dawl tas-suġġett tat-tilwima (ara, f’dan is-sens, is-sentenza tad‑19 ta’ Marzu 2020, Agro In 2001, C‑234/18, EU:C:2020:221, punt 46 u l-ġurisprudenza ċċitata).
(
19
)	Ara f’dan is-sens, il-konklużjonijiet tal-Avukat Ġenerali Saugmandsgaard Øe fil-kawża Argos Supply Trading (C‑4/15, EU:C:2016:223, punt 70). Ara wkoll, Giffoni, M., La réglementation douanière de l’Union européenne, L.G.D.J., 2012, speċjalment p. 247.
(
20
)	Għandu jiġi nnotat li l-Qorti tal-Ġustizzja ddeċidiet li l-kunċett ta’ “proċessuri” fis-sens tal-Artikolu 148(ċ) tal-KDK, għandu jiġi interpretat b’mod wiesa’ u jinkludi mhux biss il-produtturi tal-Unjoni ta’ prodotti analogi għall-prodotti kumpensatorji iżda wkoll id-diversi produtturi tal-Unjoni ta’ prodott analogu għall-materja prima jew għall-prodotti mhux tal-Unjoni maħsuba sabiex jiġu inkorporati fil-kuntest tal-operazzjonijiet tal-ipproċessar mal-merkanzija len -l-Unjoni temporanjament esportata (sentenza tal‑21 ta’ Lulju 2016, Argos Supply Trading, C‑4/15, EU:C:2016:580, punt 45).
(
21
)	Artikolu 588(1) tal-RIKDK.
(
22
)	Artikolu 517(1) tal-RIKDK.
(
23
)	Dawn huma l-erba’ każijiet imsemmija fl-Artikolu 497(3)(d) tar-RIKDK.
(
24
)	Għal deskrizzjoni dettaljata tal-proċedura għall-adozzjoni ta’ awtorizzazzjoni unika, ara Henke, R., “Artikel 85”, Zollkodex, C. H. Beck, is-sitt edizzjoni, 2013, punti 21 sa 24.
(
25
)	Artikolu 496(h) tar-RIKDK
(
26
)	Artikolu 586(1) tal-RIKDU.
(
27
)	Artikolu 588(1) tal-RAKDU.
(
28
)	Artikolu 517(1) tal-RAKDU.
(
29
)	L-applikabbiltà limitata ta’ awtorizzazzjoni għall-użu tal-proċedura tal-ipproċessar passiv għat-territorju tal-Istati Membri li taw il-kunsens tagħhom kienet espliċitament imsemmija fil-verżjoni inizjali tat-tieni subparagrafu tal-Artikolu 751(2) tar-RIKDK. Anki jekk din id-dispożizzjoni tħassret fl‑1 ta’ Lulju 2001 fil-kuntest tar-razzjonalizzazzjoni tad-dispożizzjonijiet tar-RIKDK prevista mir-Regolament Nru 993/2001, jidhirli li ż-żamma tar-rekwiżit ta’ ftehim minn qabel previst mil-Artikolu 500(1) tar-RIKDK timplika li l-kamp ta’ applikazzjoni territorjali ta’ awtorizzazzjoni huwa limitat għat-territorju tal-Istati Membri li jkunu taw il-kunsens tagħhom.
(
30
)	Ara, f’dan is-sens, pereżempju, Diemel, K., “Heilung von Verfehlungen im Zusammenhang mit der passiven Veredelung nach Art. 150 Abs 2 ZK”, Zeitschrift für Zölle und Verbrauchsteuern, 2011, Nru 4, speċjalment p. 93.
(
31
)	Sentenza tat‑2 ta’ Ottubru 2003, GEFCO (C‑411/01, EU:C:2003:536, punti 52 u 55).
(
32
)	L-eżistenza ta’ tali ftehim kienet tippermetti jew li l-awtorizzazzjoni unika tiġi ssostitwita b’sempliċi komunikazzjoni skont il-paragrafu 1 ta’ din id-dispożizzjoni, jew anki li ssir dispensa minn din il-komunikazzjoni jekk l-uniku element li jinvolvi Stat Membru ieħor ikun każ ta’ traffiku triangolari fil-kuntest tal-ipproċessar passiv.
(
33
)	Skont din id-dispożizzjoni, huwa biss l-uffiċċju doganali ta’ kontroll, jiġifieri dak indikat fl-awtorizzazzjoni bħala awtorizzat sabiex jikkontrolla l-proċedura doganali, li jista’ jawtorizza l-preżentazzjoni tad-dikjarazzjoni doganali f’uffiċċju differenti minn dawk indikati fl-awtorizzazzjoni.
(
34
)	Din id-dispożizzjoni tiddefinixxi l-“uffiċċju tad-dħul” bħala l-uffiċċju doganali jew uffiċċji indikati fl-awtorizzazzjoni kif mogħtija s-setgħa sabiex jaċċettaw dikjarazzjonijiet tad-dħul taħt proċedura doganali.
(
35
)	Fil-kawża li tat lok għas-sentenza tat‑2 ta’ Ottubru 2003, GEFCO (C‑411/01, EU:C:2003:536), il-Qorti tal-Ġustizzja qieset li l-Artikolu 150(2) tal-KDK kien applikabbli għal żball f’dikjarazzjonijiet ta’ esportazzjoni temporanja, jiġifieri żball imwettaq waqt it-tqegħid tal-merkanzija taħt il-proċedura tal-ipproċessar passiv.
(
36
)	Ara, f’dan is-sens, is-sentenza tal‑21 ta’ Ottubru 2021, Beeren-, Wild, Feinfrucht (C‑825/19, EU:C:2021:869, punt 31 u l-ġurisprudenza ċċitata).
(
37
)	Fil-qasam doganali, ir-regoli li huma determinanti għall-eżistenza tad-dejn doganali jikkostitwixxu regoli sostantivi. Ara, f’dan is-sens, is-sentenza tal‑21 ta’ Ottubru 2021, Beeren-, Wild, Feinfrucht (C‑825/19, EU:C:2021:869, punt 33). Ara wkoll is-sinteżi tal-ġurisprudenza li saret fil-konklużjonijiet tal-Avukat Ġenerali Tanchev fil-kawża Beeren-, Wild, Feinfrucht (C‑825/19, EU:C:2021:453, punti 22 sa 27).
(
38
)	Il-Qorti tal-Ġustizzja reċentement qieset li l-għoti, permezz ta’ awtorizzazzjoni, ta’ drittijiet ta’ użu individwali ta’ frekwenzi tar-radju għal perijodu ta’ ħmistax-il sena kien jikkostitwixxi sitwazzjoni li nħolqot u ġiet definittivament konkluża. Ara, f’dan is-sens, is-sentenza tas‑27 ta’ Frar 2025, T‑2 (C‑562/23, EU:C:2025:126, punt 45).
(
39
)	Id-dispożizzjonijiet tal-leġiżlazzjoni l-ġdida applikabbli linja għall-proċedura tal-ipproċessar passiv tinsab fil-linja Nru 27 tal-Anness 90 tar-RDKDU.
(
40
)	L-Artikolu 211 tal-KDU jinsab fost il-lista ta’ dispożizzjonijiet iċċitati fl-Anness 90 tar-RDKDU, applikabbli għall-ipproċessar passiv mill‑1 ta’ Mejju 2016.
(
41
)	Skont l-Anness A tar-RDKDU, l-indikazzjoni tal-uffiċċju jew uffiċċji ta’ tqegħid (jiġifieri l-element ta’ identifikazzjoni 4/10) tikkostitwixxi rekwiżit komuni fil-qasam tad-data għall-applikazzjonijiet u d-deċiżjonijiet li għandhom jidhru b’mod partikolari fl-awtorizzazzjonijiet tal-ipproċessar passiv (kolonna 8b).
(
42
)	Kif ifformulata, it-tieni sentenza tal-Artikolu 259(1) tal-KDU tista’ tagħti x’tifhem li l-osservanza tal-kundizzjonijiet tal-awtorizzazzjoni tkun meħtieġa biss fil-każ fejn persuna li ma hijiex id-detentur tal-awtorizzazzjoni titlob li tibbenefika mill-eżenzjoni waqt ir-rilaxx għal ċirkulazzjoni libera tal-prodotti pproċessati.
(
43
)	Regolament tal-Parlament Ewropew u tal-Kunsill tad‑19 ta’ Diċembru 1996 li jemenda r-Regolament (KEE) Nru 2913/92 (ĠU Edizzjoni Speċjali bil-Malti, Kapitolu 2, Vol. 8, p. 179).
(
44
)	Regolament tal-Parlament Ewropew u tal-Kunsill tas‑16 ta’ Novembru 2000 li jemenda r-Regolament tal-Kunsill (KEE) Nru 2913/92 (ĠU Edizzjoni Speċjali bil-Malti, Kapitolu 2, Vol. 10, p. 239).
(
45
)	Ara, f’dan is-sens, is-sentenza tal‑11 ta’ Novembru 2010, Grootes (C‑152/09, EU:C:2010:671, punt 41 u l-ġurisprudenza ċċitata).
(
46
)	Ara, f’dan is-sens, Traub, T., “Artikel 86”, UZK, Zollkodex der Union, id-disa’ edizzjoni, C. H. Beck, 2025, punt 73.
(
47
)	Fil-prattika, il-merkanzija suġġetta għad-dazju fuq l-esportazzjoni hija rari. Ara, f’dan is-sens, Böhne, M., “Art. 267”, UZK, Zollkodex der Union, id-disa’ edizzjoni., C. H. Beck, 2025, punt 10.
(
48
)	Sentenza tal‑21 ta’ Marzu 2024, LEA (C‑10/22, EU:C:2024:254, punt 51 u l-ġurisprudenza ċċitata).